ທ່ານນາງ ປະທານສະພາແຫ່ງຊາດຫວຽດນາມ ຫງວຽນທິກິມເງິນ ແລະ ທ່ານປະທານສະພາຕ່ຳ ອົດສະຕຣາລີ ໂທນີ ສະມິດ ໃນພິທີຕ້ອນຮັບເປັນທາງການທີ່ສົມກຽດ. (ພາບ: TTXVN)
ວກ.ອອນໄລ - ໃນລະຫວ່າງວັນທີ 23 – 25 ກໍລະກົດ 2018, ທ່ານປະທານສະພາຕ່ຳ ອົດສະຕຣາລີ ໂທນີ ສະມິດ ໄດ້ນຳພາຄະນະຜູ້ແທນຂັ້ນສູງຂອງສະພາຕ່ຳອົດສະຕຣາລີ ມາຢ້ຽມຢາມປະເທດຫວຽດນາມຢ່າງເປັນທາງການ ຕາມຄຳເຊີນຂອງປະທານສະພາແຫ່ງຊາດຫວຽດນາມ ທ່ານນາງ ຫງວຽນທິກິມເງິນ.
ໃນຂອບເຂດການຢ້ຽມຢາມ, ທ່ານປະທານສະພາຕ່ຳອົດສະຕຣາລີ ໂທນີ ສະມິດ ໄດ້ປຶກສາເຈລະຈາກັບປະທານສະພາແຫ່ງຊາດ ຫງວຽນທິກິມເງິນ; ຢ້ຽມຄຳນັບທ່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຝູຈ້ອງ, ປະທານປະເທດຫວຽດນາມ ເຈິ່ນດ້າຍກວາງ, ນາຍົກລັດຖະມົນຕີ ຫງວຽນຊວັນຝຸກ; ພົບປະກັບການນຳນະຄອນໂຮ່ຈີມິນ.
ຜ່ານການພົບປະຫາລືເຫຼົ່ານັ້ນ, ສອງຝ່າຍໄດ້ເນັ້ນເຖິງຄວາມສຳຄັນຂອງການຢ້ຽມຢາມໃນສະພາບການທີ່ສອງປະເທດສະເຫຼີມສະຫຼອງການສ້າງຕັ້ງສາຍພົວພັນທາງການທູດລະຫວ່າງ ອົດສະຕຣາລີ-ຫວຽດນາມ ຄົບຮອບ 45 ປີ, ການພົວພັນທາງການເມືອງລະຫວ່າງສອງປະເທດນັບມື້ນັບໃກ້ຊິດ ແລະໄວ້ວາງໃຈຊຶ່ງກັນແລະກັນ, ພິເສດແມ່ນສອງປະເທດໄດ້ຍົກການພົວພັນຂຶ້ນເປັນການພົວພັນຄູ່ຮ່ວມມືຍຸດທະສາດໃນເດືອມີນາ 2018. ບົນຈິດໃຈດັ່ງກ່າວນັ້ນ, ໃນເວລາທີ່ຈະມາເຖິງ, ສອງປະເທດຈະສືບຕໍ່ຊຸກຍູ້ການຮ່ວມມືຕົວຈິງທີ່ມີເນື້ອແທ້, ໂດຍສະເພາະຢ່າງຍິ່ງແມ່ນໃນບັນດາຂົງເຂດທີ່ເປັນເສົາຄ້ຳ ແລະບັນດາຂົງເຂດທີ່ສອງຝ່າຍມີຄວາມສາມາດບົ່ມຊ້ອນຫຼາຍເຊັ່ນ ເສດຖະກິດ, ການຄ້າ ແລະການລົງທຶນ, ການປ້ອງກັນຄວາມສະຫງົບ-ປ້ອງກັນປະເທດ, ການສຶກສາ-ຝຶກອົບຮົມ, ການກະສິກຳເຕັກໂນໂລຊີສູງ, ການຊ່ວຍເຫຼືອພັດທະນາ...; ພ້ອມກັນນັ້ນກໍ່ສ້າງເງື່ອນໄຂອຳນວຍຄວາມສະດວກໃຫ້ແກ່ການເປີດກວ້າງການພົວພັນປະຊາຊົນ, ວັດທະນະທຳ, ການທ່ອງທ່ຽວ, ກິລາ...
ສອງຝ່າຍຈະສືບຕໍ່ເພີ່ມທະວີການແລກປ່ຽນຄະນະຜູ້ແທນ ແລະການຕິດຕໍ່ແລກປ່ຽນບົດຮຽນປະສົບການດ້ານນິຕິບັນຍັດ; ຕິດຕາມກວດກາ, ຊ່ວຍເຫຼືອລັດຖະບານຂອງສອງປະເທດໃນການປະຕິບັດຄຳໝັ້ນສັນຍາຕາມໂຄງການປະຕິບັດງານໄລຍະປີ 2016 - 2019 ແລະ ບັນດາຂໍ້ຕົກລົງ, ເອກະສານທີ່ໄດ້ຮັບຮອງຜ່ານໃນບັນດາການຢ້ຽມຢາມຂັ້ນລັດສອງປະເທດໃນເວລາທີ່ຜ່ານມາມໍ່ນີ້; ສ້າງເງື່ອນໄຂອຳນວຍຄວາມສະດວກໃຫ້ແກ່ການເຄື່ອນໄຫວພົວພັນແລກປ່ຽນປະຊາຊົນ, ເສີມຂະຫຍາຍບົດບາດຂອງບັນດາກຸ່ມມິດຕະພາບລັດຖະສະພາ ແລະສະມາຄົມມິດຕະພາບຢູ່ໃນແຕ່ລະປະເທດ.
ກ່ຽວກັບການຮ່ວມດ້ານເສດຖະກິດການຄ້າ, ປະຈຸບັນ ອົດສະຕຣາລີ ເປັນໜຶ່ງໃນບັນດາຄູ່ຮ່ວມມືການຄ້າແລະການລົງທຶນຊັ້ນນຳໃນຫວຽດນາມ, ມູນຄ່າການຄ້າສອງສົ້ນເພີ່ມຂຶ້ນຫຼາຍກວ່າ 7% ທຸກປີ, ບັນລຸເກືອບ 6,5 ຕື້ໂດລາສະຫະລັດໃນປີ 2017 ແລະ 3,62 ຕື້ໂດລາສະຫະລັດໃນ 6 ເດືອນຕົ້ນປີ 2018. ອົດສະຕຣາລີ ມີ 416 ໂຄງການລົງທຶນ ດ້ວຍຈຳນວນທຶນທີ່ລົງ 1,8 ຕື້ໂດລາສະຫະລັດ, ຢູ່ອັນດັບທີ 20 ໃນ 126 ປະເທດແລະດິນແດນ ທີ່ມີການລົງທຶນໃນຫວຽດນາມ. ຕາມນັ້ນ, ຫວຽດນາມຢືນຢັນຄວາມເອົາໃຈໃສ່ຊຸກຍູ້ການພົວພັນກັບອົດສະຕຣາລີ ຊຶ່ງເປັນປະເທດທີ່ມີບົດບາດແລະສະຖານະນັບມື້ນັບສູງ ຢູ່ໃນພາກພື້ນແລະໃນໂລກ ແລະເປັນຄູ່ຮ່ວມມືທີ່ໃຫຍ່ແລະສຳຄັນຂອງຫວຽດນາມ. ໂດຍຕີລາຄາສູງຕໍ່ການທີ່ອົດສະຕຣາລີ ສືບຕໍ່ອຳນວຍຄວາມສະດວກໃຫ້ສິນຄ້າກະສິກຳຂອງຫວຽດນາມ, ຫວຽດນາມສະໜັບສະໜູນວິສາຫະກິດອົດສະຕຣາລີ ເພີ່ມທະວີການລົງທຶນເຂົ້າຫວຽດນາມ, ໂດຍສະເພາະຢ່າງຍິ່ງແມ່ນໃນບັນດາຂົງເຂດທີ່ຫວຽດນາມມີຄວາມຕ້ອງການຫຼາຍຄືພະລັງງານ, ໂຄງສ້າງພື້ນຖານ, ການສື່ສານໂທລະຄົມມະນາຄົມ, ການເງິນ-ທະນາຄານ, ຂຸດຄົ້ນແຮ່ທາດ, ຜະລິດເຄື່ອງຈັກ, ການກະສິກຳເຕັກໂນໂລຊີສູງ, ການສຶກສາ, ການທ່ອງທ່ຽວ...
ການຊ່ວຍເຫຼືອ ODA ຂອງອົດສະຕຣາລີ ໃຫ້ຫວຽດນາມໃນເວລາທີ່ຜ່ານມາກໍ່ ມີຜົນສຳເລັດຫຼາຍຢ່າງທີ່ໜ້າຊົມເຊີຍ. ພິເສດ, ຂົວ ກາວແຫຼັງ ທີ່ໄດ້ຮັບການເປີດນຳໃຊ້ໃນວັນທີ 27 ພຶດສະພາ 2018 ເນື່ອງໃນໂອກາດການຢ້ຽມຢາມຫວຽດນາມຂອງທ່ານລັດຖະມົນຕີກະຊວງການຕ່າງປະເທດອົດສະຕຣາລີ ຈູລີ ບິຊອບ ນັ້ນ ໄດ້ເປັນສັນຍາລັກໃຫ້ແກ່ສາຍພົວພັນຄູ່ຮ່ວມມືຍຸດທະສາດລະຫວ່າງສອງປະເທດ, ເປັນສິ່ງຢັ້ງຢືນການຮ່ວມມືທີ່ມີປະສິດທິຜົນຂອງອົດສະຕຣາລີ ໃຫ້ແກ່ການພັດທະນາເສດຖະກິດ-ສັງຄົມຂອງບັນດາທ້ອງຖິ່ນໃນເຂດທົ່ງພຽງແມ່ນ້ຳຂອງຂອງຫວຽດນາມ.
ສຳລັບສັນຍາຄູ່ຮ່ວມມືຮອບດ້ານແລະກ້າວໜ້າຂ້າມປາຊີຟິກ (CPTPP) ທີ່ສອງປະເທດເປັນສະມາຊິກນັ້ນ ຫວຽດນາມແລະອົດສະຕຣາລີ ຕັດສິນໃຈຈະໃຫ້ສັດຕະຍາບັນສັນຍາ CPTPP ໃນປີ 2018 ແລະຈະຮ່ວມມືນຳກັນຢ່າງແໜ້ນແຟ້ນໃນການຜັນຂະຫບາຍສັນຍາສະບັບນີ້.
ຫວຽດນາມໄດ້ຕີລາຄາສູງການຮ່ວມມືທາງດ້ານການສຶກສາ-ຝຶກອົບຮົມລະຫວ່າງສອງປະເທດໃນຊຸມປີທີ່ຜ່ານມາ, ສະແດງຄວາມຂອບອົກຂອບໃຈລັດຖະບານອົດສະຕຣາລີທີ່ໄດ້ສ້າງເງື່ອນໄຂໃຫ້ນັກສຶກສາຫວຽດນາມມາຮ່ຳຮຽນ ຄົ້ນຄວ້າທີ່ປະເທດອົດສະຕຣາລີ ແລະ ຫວຽດນາມກໍ່ຫວັງວ່າອົດສະຕຣາລີ ຈະສືບຕໍ່ຊ່ວຍເຫຼືອຫວຽດນາມໃນການພັດທະນາແຫຼ່ງບຸກຄະລາກອນທີ່ມີຄຸນນະພາບສູງ, ເພີ່ມຈຳນວນທຶນການສຶກສາຂອງລັດ, ຊ່ວຍເຫຼືອການຝຶກອົບຮົມວິຊາຊີບ ແລະພາສາອັງກິດ. ຫວຽດນາມຈະສືບຕໍ່ຮ່ວມມືຢ່າງແໜ້ນແຟ້ນກັບອົດສະຕຣາລີ ໃນການຜັນຂະຫຍາຍແຜນການໂກລຳໂບເປີດຢູ່ຫວຽດນາມ.
ເພື່ອປະກອບສ່ວນຊຸກຍູ້ການພົວພັນຮ່ວມມືແລະມິດຕະພາບລະຫວ່າງສອງປະເທດ, ຫວຽດນາມສະເໜີນຳຝ່າຍອົດສະຕຣາລີ ສືນຕໍ່ເອົາໃຈໃສ່, ສ້າງຄວາມສະດວກໃຫ້ຊຸມຊົນຊາວຫວຽດນາມເກືອບ 300.000 ຄົນ ໄດ້ດຳລົງຊີວິດ ເຮັດວຽກ ຮ່ຳຮຽນສອດຄ່ອງກັບກົດໝາຍຂອງອົດສະຕຣາລີ, ປະກອບສ່ວນໃຫ້ແກ່ການພັດທະນາຂອງແຕ່ລະຫະເທດ ກໍ່ຄືການພົວພັນສອງຝ່າຍ. ຫວຽດນາມກໍ່ຈະສ້າງເງື່ອນໄຂອຳນວຍຄວາມສະດວກໃຫ້ພົນລະເມືອງອົດສະຕຣາລີ ມາທ່ອງທ່ຽວ, ຮ່ຳຮຽນສຶກສາ, ລົງທຶນ ແລະທຸລະກິດໃນປະເທດຫວຽດນາມ.
ການຮ່ວມມືດ້ານການທ່ອງທ່ຽວລະຫວ່າງສອງປະເທດໄດ້ຮັບການເພີ່ມທະວີ. ປີ 2017, ມີນັກທ່ອງທ່ຽວອົດສະຕຣາລີ ເກືອບ 400.000 ຄົນມາທ່ອງທ່ຽວທີ່ປະເທດຫວຽດນາມ. ບໍລິສັດການບິນແຫ່ງຊາດຂອງຫວຽດນາມ (Vietnam Airlines) ໃນແຕ່ລະສັບປະດາມີ 18 ທ່ຽວບິນໂດຍກົງເຖິງບັນດາຕົວເມືອງທີ່ສຳຄັນຂອງອົດສະຕຣາລີ, ບໍລິສັດຫຸ້ນສ່ວນການບິນຫວຽດເຈ໊ທ ພວມຄົ້ນຄວ້າເປີດສາຍການບິນໂດຍກົງ ບຣີສເບນ - ນະຄອນໂຮ່ຈີມິນ ໃນປີ 2019. ກ່ຽວກັບການຮ່ວມມືດ້ານແຮງງານ, ປີ 2017 ມີພົນລະເມືອງຫວຽດນາມ 200 ຄົນລົງທະບຽນໄປເຮັດວຽກຢູ່ອົດສະຕຣາລີ ຕາມໂຄງການແຮງງານວັນຢຸດ, ຫວຽດນາມຫວັງວ່າອົດສະຕຣາລີຈະອຳນວຍຄວາມສະດວກໃຫ້ພົນລະເມືອງຫວຽດນາມເຂົ້າຮ່ວມໂຄງການນີ້ຕໍ່ໄປ.
ສອງຝ່າຍຕີລາຄາວ່າ ການຮ່ວມມືໃນຂົງເຂດການປ້ອງກັນຄວາມສະຫງົບ-ປ້ອງກັນປະເທດນັບມື້ນັບເຂົ້າສູ່ເນື້ອແທ້ຕົວຈິງ, ໄວ້ວາງໃຈຊຶ່ງກັນແລະກັນ ແລະເປັນປົກກະຕິ, ເປັນຕົ້ນແມ່ນກ່ຽວກັບການສົມທົບເຂົ້າຮ່ວມກຳລັງຮັກສາສັນຕິພາບຂອງສະຫະປະຊາຊາດ, ການຕ້ານການກໍ່ການຮ້າຍ ແລະອາດຊະຍາກຳຂ້າມຊາດ, ການຝຶກອົບຮົມພາສາອັງກິດ...
ກ່ຽວການຮ່ວມມືໃນພາກພື້ນແລະສາກົນ, ຫວຽດນາມຊົມເຊີຍໜັງສືຂາວກ່ຽວກັບການພົວພັນຕ່າງປະເທດໃນເດືອນພະຈິກ 2017 ຂອງອົດສະຕຣາລີ, ທີ່ຢືນຢັນຄວາມສຳພັນທີ່ສຳຄັນກັບພາກພື້ນອາຊີຕາເວັນອອກສຽງໃຕ້ ແລະອາຊຽນ, ໃນນັ້ນມີຫວຽດນາມ; ພ້ອມກັນນັ້ນກໍ່ຕີລາຄາສູງຕໍ່ ບົດບາດແລະຄວາມຮັບຜິດຊາບ ນັບມື້ນັບສູງ ຂອງອົດສະຕຣາລີ ທີ່ມີຕໍ່ພາກພື້ນ, ເປັນຕົ້ນແມ່ນໃນຂົງເຂດກູ້ຊີບກູ້ໄພ; ຢືນຢັນຫວຽດນາມຈະຮ່ວມມືຢ່າງແໜ້ນແຟ້ນ, ປະກອບສ່ວນຊຸກຍູ້ການພົວພັນລະຫວ່າງອົດສະຕຣາລີກັບອາຊຽນ ແລະບັນດາປະເທດໃນພາກພື້ນ.
ສອງຝ່າຍຮັບຮູ້ການຮ່ວມມື ແລະປະສານສົມທົບກັນຢ່າງແໜ້ນແຟ້ນໃນບັນດາເວທີປາໄສພາກພື້ນ ແລະສາກົນ, ເປັນຕົ້ນແມ່ນສະຫະປະຊາຊາດ, ເອເປກ, ອາຊຽນ, ສັນຍາສ້າງຕັ້ງເຂດການຄ້າເສລີອາຊຽນ - ອົດສະຕຣາລີ - ນິວຊີແລນ (AANZFTA), ສັນຍາຄູ່ຮ່ວມມືເສດຖະກິດຮອບດ້ານພາກພື້ນ (RCEP) ແລະ ບັນດາກົນໄກໂດຍອາຊຽນເປັນຜູ້ນຳພາ. ອົດສະຕຣາລີ ຢືນຢັນການສະໜັບສະໜູນໃຫ້ຫວຽດນາມ ຮັບສະໝັກເລືອກຕັ້ງເປັນກຳມະການບໍ່ຖາວອນຂອງສະພາຄວາມໝັ້ນຄົງແຫ່ງສະຫະປະຊາຊາດສະໄໝ 2020 - 2021.
ສອງຝ່າຍກໍ່ໄດ້ແບ່ງປັນຄວາມສຳຄັນຂອງການຮັກສາສັນຕິພາບ, ສະຖຽນລະພາບ, ຄວາມສະຫງົບ, ຄວາມປອດໄພ, ເສລີພາບໃນການເດີນທະເລ ແລະການບິນຢູ່ທະເລຕາເວັນອອກ ທີ່ມີຄວາມໝາຍສຳຄັນທີ່ສຸດຕໍ່ບັນດາປະເທດໃນພາກພື້ນ, ສະໜັບສະໜູນການແກ້ໄຂຂໍ້ພິພາດຄວາມຂັດແຍ່ງດ້ວຍສັນຕິວິທີບົນພື້ນຖານກົດໝາຍສາກົນ./.
ໂດຍ ເຟືອງຈ່າ